I disse dage bliver der på stort set alle erhvervsskoler, der blandt andet uddanner frisører, håndværkere og butiksassistenter, meldt fyringer ud.

Omkring middagstid i dag kom turen til TEC Frederiksberg i København, der er Danmarks andenstørste erhvervsskole. Her fik medarbejderne at vide, at knap 30 af dem ud af 550 vil få en fyreseddel i starten af det nye år. Årsagen er erhvervsskolereformen, der træder i kraft til sommer, som blandt andet betyder, at eleverne skal have 02 i dansk og matematik for at komme ind, hvilket resulterer i, at færre elever fremover kommer ind.

Hanne Pontoppidan, der er formand for Uddannelsesforbundet, der blandt andet organiserer lærere på erhvervsskolerne, kalder de igangværende justeringer »helt forfærdelige«.